## Predsjednik Vlade Crne Gore Duško Marković

## Obraćanje na svečanosti otvaranja Hotela Chedi, Luštica Bay

## Luštica Bay, 17. avgust 2018.

Poštovani domačini,

uvažene zvanice,

dame i gospodo,

Impresivno je noćas biti ovdje, na kako kaže istorija, jednoj od prvih naseobina drevnih Slovena iz VI vijeka. Na mjestu na kojem se u brdima mogu, po kazivanju mještana, još naći hramovi starih Slovena ali i na pristaništu pirata od XIV do XVII vijeka. Na mjestu novog i savremenog razvoja Crne Gore.

Vjerujući da dijelim i uzbuđenje i ponos sa vama želim ne samo da čestitam već da iskažem i poštovanje kompaniji Orascom i Luštica na završetku radova na izgradnji prvog od sedam planiranih hotela na projektu Luštica Bay. Njime upravlja jedan od napoznatijih međunarodnih hotelskih operatera – hotelska grupa General Hotel Menagment, jedinstvena po osmišljavanju, razvoju i upravljanju ekskluzivnim hotelima i turističkim rizortima.

Danas na ovom mjestu imamo brendirani Hotel Chedi i prvi luksuzni hotel na poluostrvu Luštica, koji sa 111 smještajnih jedinica predstavlja jedan od najvećih hotela visoke kategorije na ovom području. Chedi Luštica Bay je drugi evropski hotel tog brenda kompanije General Hotel Managment i prvi na Balkanu.

Večeras svjedočimo da je investitor brinuo o svim detaljima – hotel je ambijentalno uklopljen u okruženje, koristili su se najbolji materijali u izgradnji, a što je posebno važno i što ga čini još jednim primjerom implementacije naše politike u oblasti turizma. Za snabdijevanje namirnicama angažovani su lokalni proizvođači čime će ekonomski efekti njegovog rada biti osjetni za stanovnike Luštice.

Otvaranjem ovog hotela otvoreno je i stosedamdesetjedno novo radno mjesto od čega je preko 77% crnogorskih državljana, što je od posebnog značaja za lokalnu zajednicu i Državu Crnu Goru. Uvjeren sam da će ovaj procenat u narednom periodu biti sve veći imajući u vidu da je sve više mladih ljudi u Crnoj Gori zainteresovano za poslove u sektoru turizma.

Ovaj podatak je značajniji imajući u vidu činjenicu da smo samo otvaranjem hotela visoke kategorije od početka ove turističke sezone istrajno na putu realizacije našeg obećanja o otvaranju više od 1.000 novih radnih mjesta u sektoru hotelijerstva. Ovi uspjesi su potvrda ispravnosti strateške Vladine politike u oblasti turizma i na najbolji način demonstriraju crnogorskoj i međunarodnoj javnosti jedinstveni značaj koji ova privredna grana ima za ekonomski razvoj Crne Gore.

U dosadašnjem toku realizacije cjelokupnog projekta Luštica Bay ostvareni su izuzetni rezultati, pa je lokalitet već poprimio jasne konture modernog naselja. Kruna dosadašnjeg rada je večerašnja proslava otvaranja Hotela Chedi zajedno sa dijelom ove impozantne marine koja će dodatno pozicionirati našu zemlju na mapi elitnog nautičkog turizma na Mediteranu. Marina Luštica bay je maksimalnog kapaciteta 176 veza, dok su ovog ljeta dostupna 52 veza.

Ovo je prilika da se svi podsjetimo koliko je bilo otpora kada su Vlada i tadašnji premjer Đukanović pokrenuli ovu investiciju sa ovim kredibilnim partnerom Luštica krajem 2013. godine. Bili su snažni i sa svih strana. Dakle noćas svjedočimo i pobjedi vizije nad opstrukcijom i neznanjem ali i hrabrosti investitora i njegovoj vjeri i ljubavi prema Crnoj Gori. Na ovom dijelu poluostrva nije bilo komunalne, saobraćajne niti druge infrastrukture, što ovaj projekat čini jedinom *greenfield* investicijom u Crnoj Gori.

Planirana investicija od 1,1 milijardi eura čini ovaj projekat najvećim turističkim projektom u Crnoj Gori, jednim od najvećih i najznačajnijih u državi uopšte, a što je takođe važno i jednim od najvećih na Mediteranu. Realizacija ovog projekta, uz druge značajne projekte u Crnoj Gori, je potvrda naše konkurentnosti kao destinacije što mi, kao predsjedniku Vlade, daje optimizam da istrajemo u realizaciji ovih projekata koji već predstavljaju nove simbole našeg turizma i značajno osnažuju našu poziciju na globalnoj turističkoj mapi.

Ovdje jos jednom želim da ponovim, da zahvaljujući ovom projektu i drugim koji su realizovani u ovoj ali i prethodnih godina, da za Vladu nema važnijeg posla od brze izgradnje sveukupne infrastrukture kako bi unaprijedili našu turističku ponudu ali i cijelu ekonomiju.

U tom smislu valorizacija aerodroma je prioritet svih prioriteta!

Projekat Luštica Bay Crnoj Gori je donio titulu države sa prvim registrovanim sertifikovanim projektom za liderstvo u energetskom i ekološkom dizajnu u Evropi, što znači da se tokom gradnje poštuju najviši ekološki standardi. Uskoro će na ovom predivnom lokalitetu biti praktično cijeli jedan novi grad sa ekskluzivnim turističkim objektima i sadržajima, ali i sa ambijentalno homogenizovanom arhitekturom, baziranoj na ekološkim standardima izgradnje.

U tom pravcu, jedan od strateških ciljeva je poboljšanje ukupne turističke ponude u segmentu podsticanja otvaranje hotela visoke kategorije, kao i investiciono ulaganje u postojeće hotelske kapacitete i slične ugostiteljske objekte.

Poređenja radi, 2006. godine smo imali samo 2 hotela kategorije 5\*, a danas, otvaranjem Hotela Chedi – Luštica Bay smo došli do 16 hotela ove kategorije sa 2.350 ležaja. Da bih vam približio uspjehe koji se ostvaruju dozvolite da podsjetim da smo samo u posljednja dva mjeseca dobili 3 hotela sa 5\*, a do kraja sezone očekujemo da još dva počnu sa radom. Ovim se potvrđuje naše snažno opredjeljenje da stvaramo uslove za razvoj novih hotelskih kapaciteta visoke kategorije i time dalje unapređujemo turističku ponudu.

Zato je prioritet Vlade i nadležnih resora da i dalje radimo na jačanju konkurentnosti Crne Gore kao investicione destinacije, ostvarujemo komunikaciju sa investitorima koji imaju finansijskog kapaciteta i međunarodni kredibilitet da u partnerskom odnosu stvaramo novu vrijednost u Crnoj Gori i nove prilike za naše građane.

A što se tiče projekta koji nas je okupio – moje je očekivanje da će kompanija Orascom nastaviti da ovom dinamikom realizuje obaveze iz Investicionog programa i da ćemo u nekom narednom okupljanju imati priliku da se na licu mjesta uvjerimo u novi izgled i ponudu kompleksa Luštice bay. Vlada Crne Gore će kao i do sada nastaviti da pruža podršku realizaciji svih projekata koji unapređuju Crnu Goru kao turističku destinaciju. To očekujemo kako od opština tako i od svih aktera u društvenom i javnom životu naše države.

U to ime sve vas pozdravljam, a kompanijama Orascom, Luštica i Besix želim uspješnu turističku sezonu i dug vijek u Crnoj Gori.